Aankondiging oor studiefooie dan verwagBlade Nzimande. Foto: Flickr/GovernmentZA Volgens Nzimande word steeds met verskeie rolspelers gepraat om ŉ oplossing vir die probleem te vind wat “die samelewing as ŉ geheel raak”. “Terwyl die Raad vir Hoër Onderwys se advies in ag geneem word, wil ons steeds seker maak bekwame jong mense word nie van tersiêre onderrig weerhou bloot omdat hulle uit ŉ voorheen benadeelde agtergrond kom nie. Ons wil terselfdertyd verseker universiteite is volhoubaar en word ondersteun,” het hy gesê. Nzimande sou vroeër vandeesmaand ŉ aankondiging maak oor universiteitsfooie vir 2017 en of dit verhoog sal word of nie, maar die mediakonferensie is gekanselleer. Sy kantoor het gesê verdere besprekings moet eers plaasvind voordat ŉ besluit geneem kan word. Die aankondiging sal nou na verwagting in September gemaak word. DIE EFF se studentekommando en die Pan Africanist Student Movement of Azania (Pasma) het vroeër hul deelname aan die kommissie van ondersoek oor universiteitsfooie onttrek nadat die kommissie erken het hy is nie by magte om te beveel daar mag geen verhogings in fooie by universiteite wees nie. Universiteite het intussen aangedui hulle het verlede jaar ernstige finansiële verliese gely toe geen fooiverhogings ingestel is nie. Die meeste instansies het gesê hulle gebruik klasgelde om hulself te onderhou en het beklemtoon studenteskuld het skerp gestyg sedert die #FeesMustFall-veldtog twee jaar gelede van stapel gestuur is. Nzimande het versoek dat alle rolspelers hul samewerking sal gee. “Besprekings sal vir die volgende twee weke voortgaan voordat ŉ formele aankondiging gemaak word oor ons aanbeveling vir universiteitsfooie vir 2017. Ek doen ŉ beroep op studente, ouers, gemeenskapsleiers, sakeleiers en alle lede van ons samelewing om hul samewerking aan die regering te gee in hierdie verband.”